Jimi le Roux neem ons in Hou vas aan die hoop in 366 dae op ’n reis deur Psalms. Hy wys hoe ons saam met die psalmskrywers deur ons eie vrese en aanslae, ons eie onsekerhede en twyfel kan werk, maar ook telkens weer ons eie geloof en vertroue terugvind en weer kan jubel en juig! Deur die loop van die jaar wys hy die waarheid dat hierdie lewe sy óp en áf inhou, maar dat die lewe die beste geleef kan word in ’n verhouding met God. Met behulp van teksverse, kort en kragtige oordenkings help Jimi ons om dáárdie verhouding op baie praktiese maniere te ondersoek, te beskryf en te beoefen. Die dagstukke word pragtig afgerond deur volkleur-ontwerpe deur Amylee Weeks.
Word elke dag stil oor een van die psalms en groei vir ’n jaar dieper in ’n verhouding met God in – dag vir dag!
Jimi le Roux is ’n geordende leraar en geregistreerde lewensbegeleier. Hy leef homself tans uit in sy voltydse internetbediening, waarin hy geestelike leiding gee deur oordenkings, kursusse en coaching-programme. Andersins is Jimi betrokke by prediking en skryf­werk, terwyl hy ook ’n weeklikse radio-insetsel behartig. Jimi het ’n MA in Bybelkunde en ’n Honneurs in Sielkunde en is ook ’n do­sent aan ’n geakkrediteerde semina­rium. Hy woon saam met sy gesin in die Strand. www.jimileroux.com
Amylee Weeks is van Iowa, VSA, afkomstig en lief vir die Here, haar gesin en om kuns te skep. Nadat sy ’n graad in besigheid gekry het, het sy op die roepstem van haar hart reageer en ingeskryf by The Art Institute of Pittsburgh.
Welgeluksalig is die man wat nie wandel in die raad van die goddelose nie, en nie staan op die weg van die sondaars nie, en nie sit in die kring van die spotters nie.
Hierdie eerste woord, “gelukkig”, “geseënd” of “salig”, staan eintlik oor die hele Psalmbundel geskryf – al 150 psalms. Die Bybel in Afrikaans 1933/1953 se driedubbele wel-geluk-salig beskryf dit deeglik: geseënd, geseënd, geseënd! Die Psalmbundel se doel is om ons op ’n gelukkige en geseënde lewe te wys. So ’n lewe is altyd ’n lewe met God, ’n lewe in verhouding met Hom.